J. Brocka, poslanec: (2001-09-19):
Ja by som v tejto súvislosti chcel oceniť prístup alebo vystúpenie pána poslanca Krajčiho. Ja som bol milo prekvapený tým, keď on hovoril o tom, že si pamätá, že na týchto veciach, ešte keď on bol ministrom, sa urobilo kus práce. Beriem isté výhrady k tomu, že rokujeme v skrátenom konaní a nebolo dosť času. Iste, na mnohé veci sme nemali toľko času, ako je bežné alebo ako bolo potrebné. Ale jednoducho tí, ktorí sa tým otázkam venovali alebo vedia, o čo ide, tak musia priznať, že jednoducho istý kus práce sa tu urobil aj predtým. Ja by som však chcel využiť tento čas na predloženie niekoľkých pozmeňujúcich návrhov, keďže by som nerád opakoval veci, ktoré tu už iní povedali, najmä zo sociálnej oblasti. Cieľom reformy verejnej správy práve v tejto oblasti je to, že chceme, aby bolo sociálnych služieb viac, aby sa poskytovali bližšie k občanovi, aby si prípadne občan mohol vybrať. No a aby to tak bolo, a myslím si, že tak, ako je ten návrh spracovaný alebo predložený, tak si myslím, že sa rýchlejšie priblížime k tomu cieľu vtedy, ak snemovňa schváli moje pozmeňujúce návrhy, ktoré by som si dovolil prečítať. Ich obsahom je to, alebo teda sledujem to, aby obce boli zodpovedné za všetky sociálne služby pre starších občanov, občanov, ktorí sa ocitnú v sociálnej núdzi. Samosprávny kraj, ten by mal byť zodpovedný za všetky ostatné služby pre občanov zdravotne postihnutých, pre deti a rodiny v kríze, pre ľudí bez domova či ľudí závislých. Zodpovednosť znamená, že príslušný orgán verejnej správy nielenže vytvára podmienky na existenciu optimálnej siete potrebných služieb, ale že poskytuje aj finančné prostriedky prevádzkovateľovi služieb za občana, ktorý danú službu potrebuje. No a moje pozmeňujúce návrhy. Navrhujem nové znenie § 112d ods. 1, to je k časti 8, ktorou novelizujeme zákon č. 195/1998 o sociálnej pomoci. Odsek 1: „(1) Domovy, penzióny pre dôchodcov, domovy dôchodcov a zariadenia opatrovateľskej služby, ktoré zriadil príslušný krajský úrad a okresný úrad v rámci svojej zriaďovateľskej pôsobnosti a kontrolnej pôsobnosti podľa predpisov platných do 31. marca 2002, prechádzajú do samostatnej pôsobnosti príslušnej obce.“ Druhý pozmeňujúci návrh, ktorý súvisí s tým predchádzajúcim. V § 112e ods. 2 vypustiť slová „uvedené v prílohe číslo 12“. Ďalší pozmeňujúci návrh: Nové znenie § 112e ods. 5: „(5) Domovy sociálnych služieb pre deti s poskytovaním starostlivosti denne a týždenne a domovy sociálnych služieb pre dospelých, ktoré zriadil príslušný krajský úrad podľa predpisov platných do 31. marca 2002, prechádza ako samostatná pôsobnosť samosprávnemu kraju. Za príslušný samosprávny kraj sa považuje samosprávny kraj, na ktorého území má sídlo príslušné zariadenie sociálnych služieb.“ Prijatie týchto pozmeňujúcich návrhov však súvisí, alebo je potrebné v tej súvislosti urobiť drobné zmeny alebo s tým súvisiace zmeny aj v čl. I vládneho návrhu zákona o prechode pôsobností z orgánov štátnej správy na obce a samosprávne kraje, a preto navrhujem v § 2, to je k čl. I, v § 2 písm. d) bod 1 nahradiť text v zátvorke novým textom „(domov dôchodcov, zariadenie opatrovateľskej služby)“. A posledný pozmeňujúci návrh v tej súvislosti alebo v tom kontexte. V § 3 písm. e) bod 1 v zátvorke nahradiť slová „domov dôchodcov“ slovami „zariadenie chráneného bývania“ a slová „zariadenie opatrovateľskej služby“ slovami „domov sociálnych služieb pre deti, ktorým sa poskytuje starostlivosť denne“. Všetky tie pozmeňujúce návrhy spolu navzájom súvisia, čiže predkladám ich s tým, že sa bude o nich hlasovať spoločne. Zároveň žiadam vyňať na osobitné hlasovanie zo spoločnej správy bod 31 a odporúčam ho neschváliť. Je to otázka, ak som v predchádzajúcom vystúpení navrhoval presúvať viac právomocí na obce a vyšší územný celok, teraz navrhujem, aby niektorá kompetencia zostala na štátnej správe, konkrétne na ministerstve sociálnych vecí, t. j. aby predpis, ktorý rozhoduje, resp. ktorý by určoval minimálne štandardy kvality poskytovaných služieb a prípadne finančných normatívov pre jednotlivé služby, navrhujem, aby naďalej zostalo vydávanie tohto predpisu, aby naďalej zostalo v kompetencii ministerstva sociálnych vecí. V súčasnosti takýmto predpisom je vyhláška ministerstva č. 161/1999, ktorá slúži na poskytovanie finančného príspevku neštátnym subjektom. A navrhujem to preto, lebo takýto predpis napríklad aj v zdravotníctve, v zdravotníckej starostlivosti, v otázke stanovovania ceny bodu za jednotlivé zdravotnícke úkony nepresúvame na vyššie územné celky, ale bude stále v kompetencii ministerstva zdravotníctva. Ďakujem za vašu pozornosť.